Diari Oficial de la Generalitat Valenciana


Sumari del DOGV 7375, del 06-10-2014 (2014/9044)

DECRET 155/2014, de 3 d'octubre, del Consell, pel qual es regula el Consell d'Acció Comercial Exterior de la Comunitat Valenciana.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2014/10/03/155/dof/vci/html**

### Dades del document

Número de DOGV
:   7375

Data del DOGV
:   06-10-2014

Secció del DOGV
:   I. DISPOSICIONS GENERALS

Número del document
:   2014/9044


Data del document
:   03-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Descriptors 

:   * Conselleria d'Economia, Indústria, Turisme i Ocupació
    * legislació
    * comerç exterior
    * reglament intern
    * política comercial

DECRET 155/2014, de 3 d'octubre, del Consell, pel qual es regula el Consell d'Acció Comercial Exterior de la Comunitat Valenciana. [2014/9044]  
PREÀMBUL  
  
En la conjuntura actual, marcada per la ralentització del creixement de l'economia, la insuficient iniciativa emprenedora i l'alta mortalitat empresarial, és necessari crear els instruments adequats que minimitzen els problemes que afecten les xicotetes i les mitjanes empreses de la Comunitat Valenciana.  
En este àmbit, el Consell considera la internacionalització de les empreses, entesa com el conjunt d'activitats econòmiques, comercials i industrials desenrotllades en mercats internacionals, així com la internacionalització de l'economia de la regió, com una aposta estratègica en el desenrotllament de les seues polítiques, ja que la considera un element indispensable per al creixement estable, sostingut i a llarg termini de les empreses i els sectors, així com del mateix territori.  
En el desplegament d'estes polítiques, el Consell presta la màxima atenció a les necessitats i la situació dels distints sectors implicats i perseguix aglutinar tot el coneixement dels distints agents involucrats amb la finalitat d'aconseguir la màxima eficiència i eficàcia.  
La Conselleria d'Economia, Indústria, Turisme i Ocupació vol avançar en este impuls i planteja la posada en marxa d'un Pla d'Acció Comercial Exterior de la Comunitat Valenciana (PACE), que promoga la Comunitat Valenciana des d'una perspectiva global, integral i proactiva, per al disseny de la qual es proposa la creació del Consell d'Acció Comercial Exterior de la Comunitat Valenciana.  
Este consell serà l'encarregat d'identificar les noves estratègies, mercats i mesures a adoptar en l'àmbit de la internacionalització.  
El Consell d'Acció Comercial Exterior de la Comunitat Valenciana ?de caràcter consultiu, amb una àmplia representativitat del sector públic i de distints agents econòmics i empresarials- es constituïx com l'organisme de referència per a tractar tot allò que siga propi de la política pública de suport a la internacionalització.  
La composició d'este consell perseguix aconseguir el major consens en les actuacions i aglutinar el coneixement de tots els agents de la internacionalització. Per això, la presidència serà exercida pel conseller d'Economia, Indústria, Turisme i Ocupació i la vicepresidència anirà a càrrec del Consell de Cambres de la Comunitat Valenciana. S'hi uniran altres membres en representació de la Generalitat, així com representants d'institucions de l'Estat, com ICEX España Exportación e Inversiones, Compañía Española de Seguros de Crédito a la Exportación, SA (CESCE) i Compañía Española de Financiación del Desarrollo (COFIDES, SA), en la part institucional  
Així mateix, estaran presents les associacions empresarials, les cambres de comerç, l'organisme que representa les nostres marques amb reconeixement internacional com és el Foro de Marcas Renombradas Españolas (FMRE), les autoritats portuàries i la federació de cooperatives, així com membres de les universitats de la Comunitat Valenciana, que aportaran el coneixement acadèmic.  
A este consell se suma també el sector empresarial, que estarà representat per empreses de cèlebre prestigi i trajectòria internacional, amb la finalitat que aporten el seu valor afegit.  
A fi d'aconseguir la màxima operativitat, es preveu la creació, així mateix, de comités, temporals o permanents, centrats en la promoció exterior i en la captació d'inversió estrangera de la Comunitat Valenciana, que, al seu torn, designaran comissions o grups de treball que ajuden a definir les línies d'actuació en matèries clau com la selecció de mercats estratègics, la logística, el finançament o els sectors tractors d'atracció d'inversió.  
En virtut de les competències que la Generalitat té atribuïdes en matèria de planificació de l'activitat econòmica i sobre les normes de procediment administratiu que es deriven de les particularitats del dret substantiu valencià, o de les especialitats de l'organització de la Generalitat, articles 52.1 i article 49.1.3a de l'Estatut d'Autonomia de la Comunitat Valenciana, es dicta este decret, que té com a objecte regular el Consell d'Acció Comercial Exterior de la Comunitat Valenciana, que es configura en l'article 1 com l'òrgan de l'Administració Autonòmica valenciana d'assessorament i consulta en matèria d'internacionalització empresarial en l'àmbit de la Comunitat Valenciana.  
  
En virtut d'això, a proposta del conseller d'Economia, Indústria, Turisme i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 3 d'octubre de 2014,  
  
DECRETE  
  
Article 1. El Consell d'Acció Comercial Exterior de la Comunitat Valenciana  
Es constituïx el Consell d'Acció Comercial Exterior de la Comunitat Valenciana, com a òrgan de l'Administració Autonòmica valenciana d'assessorament i consulta en matèria d'internacionalització empresarial en l'àmbit d'actuació de la Comunitat Valenciana.  
  
Article 2. Funcions  
Al Consell d'Acció Comercial Exterior de la Comunitat Valenciana se li atribuïxen les funcions següents:  
1. Elaborar el Pla d'Acció Comercial Exterior de la Comunitat Valenciana (PACE).  
2. Proposar polítiques en matèria d'internacionalització.  
3. Proposar criteris per determinar prioritats en matèria d'internacionalització empresarial.  
4. Elaborar estratègies de finançament en matèria d'internacionalització empresarial.  
5. Proposar mecanismes per millorar la informació disponible en matèria d'internacionalització.  
6. Proposar polítiques de formació de recursos humans per a la internacionalització empresarial.  
7. Debatre sobre assumptes rellevants o d'actualitat relacionats amb la internacionalització empresarial.  
8. Altres, vinculades amb el seu caràcter, que se li encomanen.  
  
Article 3. Composició  
El Consell d'Acció Comercial Exterior de la Comunitat Valenciana estarà integrat pels membres següents:  
1. Presidència: la persona titular de la conselleria competent en matèria d'internacionalització.  
2. Vicepresidència: la persona titular de la Presidència del Consell de Cambres de la Comunitat Valenciana.  
3. Vocals:  
a) La persona titular de la secretaria autonòmica amb competències en matèria d'internacionalització.  
b) La persona titular de la direcció general amb competències en matèria d'internacionalització.  
c) Un representant per cada una de les autoritats portuàries de la Comunitat Valenciana.  
d) Dos representants de les cambres de comerç, indústria i navegació de la Comunitat Valenciana de les dos províncies que no tinguen la Presidència del Consell de Cambres de la Comunitat Valenciana.  
e) Cinc representants de les organitzacions empresarials més representatives, tant a escala autonòmica com provincial.  
f) Sis representants de les organitzacions empresarials més representatives dels sectors econòmics de la Comunitat Valenciana.  
g) Un representant proposat per la Conferència de Rectors d'Universitats Públiques Valencianes (CRUPV).  
h) Un representant de la Confederació de Cooperatives de la Comunitat Valenciana.  
i) Un representant d'ICEX España Exportación e Inversiones.  
j) Un representant de la Compañía Española de Seguros de Crédito a la Exportación, SA. (CESCE).  
k) Un representant de la Compañía Española de Financiación del Desarrollo (COFIDES, SA).  
l) Un representant del Foro de Marcas Renombradas Españolas (FMRE).  
m) Fins a quatre membres de lliure designació nomenats per la Presidència del Consell d'Acció Comercial Exterior de la Comunitat Valenciana, entre empreses amb una reconeguda trajectòria i una important dimensió internacional.  
4. La Secretaria, amb veu però sense vot, serà designada per la persona titular de la conselleria competent en matèria d'internacionalització, entre el personal empleat públic al servici de l'Institut Valencià de Competitivitat Empresarial.  
5. Quan en l'orde del dia de la sessió figuren temes que afecten matèries relacionades amb les competències d'altres conselleries, hi podran ser convocades les persones titulars de la direcció o direccions generals corresponents.  
6. Quan en l'orde del dia de la sessió figuren temes que afecten qualsevol matèria que es considere d'interés i de la qual tinguen competència organismes i institucions autonòmiques o de l'Estat, podran ser convidats els representants d'estes que, d'acord amb el seu càrrec, corresponga.  
7. El nombre màxim de vocals que compondran el Consell d'Acció Comercial Exterior de la Comunitat Valenciana pujarà a 28.  
  
Article 4. Nomenament  
1. El nomenament i cessament dels representants a què es referixen les lletres c, d, e, f, g, h, i, j, k i l de l'apartat 3 de l'article anterior correspondrà a la Presidència del Consell d'Acció Comercial Exterior de la Comunitat Valenciana, amb la proposta prèvia dels titulars de les presidències de les respectives organitzacions, sectors i institucions que representen.  
2. El nomenament dels representants designats en virtut de les lletres f i m de l'apartat 3 de l'article anterior tindrà una vigència d'un any, per la qual cosa s'efectuarà anualment. En els anys successius s'haurà de garantir la presència de tots els membres de les entitats compreses en els dits apartats.  
3. La Vicepresidència substituirà a la Presidència en els casos de no-assistència a les reunions.  
  
Article 5. Funcionament  
1. El Consell d'Acció Comercial Exterior de la Comunitat Valenciana es reunirà, almenys, una vegada a l'any, després de la convocatòria prèvia de la Presidència, o quan ho sol·licite la majoria dels seus components, i s'haurà d'adjuntar l'orde del dia de la sessió. En este últim cas, la reunió es farà en un termini màxim de dos mesos a comptar des de la data de recepció de la sol·licitud per la Presidència.  
2. La Presidència del consell podrà delegar en la Vicepresidència del consell esmentat l'exercici de qualssevol de les funcions que té atribuïdes.  
3. Als efectes de la coordinació, informació i preparació dels assumptes, podran constituir-se comités temporals o permanents de la forma que establisca el consell. En tot cas, estos comités estaran presidits per un membre del Consell d'Acció Comercial Exterior de la Comunitat Valenciana.  
4. En allò no previst en este decret, i respecte de la convocatòria, funcionament i règim de les sessions i acords, serà aplicable el que disposa el capítol II, Òrgans Col·legiats, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIONS FINALS  
  
Primera. Desplegament  
Es faculta la persona titular de la conselleria competent en matèria d'internacionalització per a dictar les normes necessàries per al desplegament i l'execució del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 3 d'octubre de 2014  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI